Kristóf légycsapója
Karácsonyra növényt kértem,

de méghozzá húsevőt!

Legyet eszik, muslincát és

ízeltlábú kártevőt.
A trópusi éghajlathoz

nem hasonlít a szobám,

habár magas itt a pára,

mindig mondja apukám.

Dédelgetem, ápolgatom,

de még satnya szegényke,
jár az agyam reggel óta,

mit kaphatna ebédre.

Télen elég körülményes

táplálékot találni,

és ez nagy baj, mert számára

rossz étel a szalámi.

Óvatosan kell etetnem,

ujjamra ne harapjon,

hogyha lehet míg megnövök,
mind a tíz megmaradjon.

Biztos nagyon éhes lehet,

kilenc szája lekonyult,
figyelem, hogy meg ne egye

előlem a rántott húst!

